送傅左司赴袁州  其一
作者：釋善珍
朝代：宋

paragraphs: 長安貂蟬賤如土，故家文獻餘一縷。
平生粗疎不媚嫵，直語豈知犯張禹。
腰間金印丈二組，我自棄置君自取。
兒時翰墨跨諸父，投老爲郎方齒敘。
天關耽耽守九虎，一節臨遣復不與。
介堂卜築開宿莽，誰知公意頗有主。
眼明沙鷗喜欲舞，便請衣冠挂神武。
聖朝留戣非爲愈，勿薄淮陽宜叱馭。